Norsk Redaktørforening

Styremøte 2021-02-16 (Teams)

AJ

**Sak 2020-06: Høringsuttalelser**

Etter styrets møte 1. desember har sekretariatet avgitt åtte høringsuttalelser:

1. [Ny lov om Sivilombudet](https://www.nored.no/content/download/28481/269236/version/1/file/2020-12-07%20-%20NJ%20NP%20NR%20-%20Forslag%20til%20ny%20Sivilombudslov.pdf) – felles med NP og NJ
2. Ny valglov
3. Endringer i tvisteloven – strømming av rettsmøter – felles med NP og NJ
4. [Endringer i ekomloven](https://www.nored.no/content/download/29060/274413/version/1/file/2021-01-07%20-%20Felles%20uttalelse%20NP%20og%20NR.pdf) – felles med NP
5. Endringer i eksportkredittloven – felles med NP og NJ
6. Stortingshøring om samfunnssikkerhet – felles med NP
7. Lovforslag portforbud – felles med NP, NJ og MBL
8. Endringer i prosessregelverket – felles med NP og NJ

Sekretariatet har for øyeblikket en høringssak til behandling:

* [Forslag til ny barnelov](https://www.regjeringen.no/no/dokumenter/horing-nou-2020-14-ny-barnelov/id2828101/)

I NOUen om den nye barneloven heter det på side 361:

*«Utvalget har falt ned på at det ønsker å foreslå en generell personvernrettslig myndighetsalder på 13 år. Dette er lavere enn 15-årsgrensen som i dag praktiseres og av mange forstås som gjeldende rett. Utvalget mener imidlertid at barn som har fylt 13 år, må formodes å kunne ta beslutninger selv om personopplysninger. En 13-årsgrenseskaper også best harmoni med grensen i personopplysningsloven på 13 år for informasjonssamfunnstjenester: Det vil være ulogisk om barn skal kunne ta alle beslutninger om deling på sosiale plattformer mv. selv, mens det ikke kan dele personopplysninger utenfor sosiale medier uten foreldrenes samtykke fra samme alder. Ideelt sett ville utvalget satt aldersgrensen til 12 år for å skape harmoni med det utvalget foreslår om samtykketil inn- og utmelding i organisasjoner, og det utvalget peker på om religiøs myndighetsalder, men 13-årsgrensen i personopplysningsloven er satt så lavt som forordningen som loven bygger på, tillater, og utvalget velger dermed å harmonisere disse bestemmelsene.*

*Et viktig forbehold her er at aldersgrensen på 13 år ikke skal gjelde ved samtykke til det som ofte omtales som sensitive personopplysninger. For slike opplysninger foreslår utvalget at foreldrenes samtykke skal kreves frem til barnet fyller 18 år.»*

Forslaget til lovbestemmelse lyder slik:

*§ 6-7 Barnet sin rett til personvern og vern om privatlivet*

*Når foreldre samtykkjer til deling av personopplysningar på vegner av eit barn, skal dei alltid ta omsyn til den retten barnet har til personvern og vern om privatlivet.*

*Eit barn som har fylt 13 år, vel sjølv om det skal samtykkje til deling av personopplysningar. Dersom det gjeld personopplysningar av eit av dei slaga som er nemnde i personvernforordningen artikkel 9 og 10, må barnet ha fylt 18 år for å kunne samtykkje sjølv.*

*Alle barn kan nekte foreldra å samtykkje til deling av personopplysningar.*

Med mindre sekretariatet leser dette helt feil, så innebærer det at barn fra 13 år og oppover også vil få kompetanse til å samtykke til publisering av bilder av seg selv. Det vil være et viktig prinsipp å få slått fast i loven og ganske banebrytende.

Høringsfristen er 31. mai.

Forslag til vedtak: Styret tar de avgitte høringsuttalelsene til orientering.